**Техничке спецификације набавке**

Израда Планских документа из области смањења ризика од катастрофа и заштите од пожара за Аутономну покрајину Војводину

Према Закону о смањењу ризика од катастрофа и управљању ванредним ситуацијама („Службени гласник РС“, број 87/18), катастрофа представља елементарну непогоду или техничко-технолошку несрећу чије последице угрожавају безбедност, живот и здравље већег броја људи, материјална и културна добра или животну средину у већем обиму, а чији настанак или последице није могуће спречити или отклонити редовним деловањем надлежних органа и служби.Смањење ризика од катастрофа обухвата систем мера и активности утврђених планским докумената, из области смањења ризика од катастрофа и управљања ванредним ситуацијама.

Према Закону о заштити од пожара („Службени гласник РС“, број 111/09 до 87/18) уређује се систем заштите од пожара, права и обавезе државних органа, органа аутономне покрајине и органа јединица локалне самоуправе, привредних друштава, других правних и физичких лица, организација ватрогасне службе, надзор над спровођењем овог закона и друга питања од значаја за систем заштите од пожара. Аутономна покрајина Војводина у оквиру надлежности обезбеђује услове за спровођење мера заштите од пожара и пружање помоћи код отклањања односно ублажавања последица проузрокованих пожаром и План заштите од пожара и друге акте за унапређење за унапређење заштите од пожара.

На основу надлежности и обавеза које проистичну из наведених Закона неопходно је доношење следећих Планских докумената:

1. Процена ризика од катастрофа за Аутономну покрајину Војводину,
2. План смањења ризика од катастрофа за Аутономну покрајину Војводину
3. План заштите и спасавања Аутономне покрајине Војводине
4. План заштите од пожара Аутономне покрајине Војводине

**!. ПРЕДМЕТ ЈАВНЕ НАБАВКЕ**

**1.1.Процена од ризика за Аутономну покрајину Војводину**

Израда Процене ризика од катастрофа за територију Аутономне покрајине Војводине ради се у складу са Законом о смањењу ризика од катастрофа и управљању ванредним ситуацијама („Сл. гласник РС“ бр. 87/18), Уредбом о садржају, начину израде и обавезама субјеката у вези са израдом процене ризика од катастрофа и планова заштите и спасавања („Сл. гласник РС“, бр. 102/2020), Методологијом израде и садржаја процене ризика од катастрофа и плана заштите и спасавања („Сл. гласник РС“ бр. 80/19), и другим прописима који су од значаја за предметну област.

Процена се састоји од општег и посебног дела и закључка.

Општи део Процене за Аутономну покрајину Војводину садржи податке о положају и карактеристикама територије и податке о критичној инфраструктури а у складу са чланом 4. Уредбе, посебан део процене у складу са чланом 6. Уредбе.

Методологија израде Процене мора бити на начин дефинисан у Методологији израде и садржаја процене ризика од катастрофа и плана заштите и спасавања („Сл. гласник РС“ бр. 80/19) са прописаним тексуталним, табеларним, графичким прегледима и обрасцима.

Делови процене ризика од катастрофа могу бити означени одговарајућом ознаком степена тајности у складу са законом. Одлуку о истом доноси надлежни органа АПВ.

Носилац израде Процене је правно лице са овлашћењем које издаје Министарство унутрашњих послова.

Процену усваја Покрајинска влада на предлог Покрајинског штаба за ванредне ситуације, а по прибављеној сагласности Министарства унутрашњих послова.

**1.2. План смањења ризика од катастрофа за Аутономну покрајину Војводину**

Израда Покрајинског плана смањења ризика од катастрофа за територију Аутономне покрајине Војводине ради се у складу са Законом о смањењу ризика од катастрофа и управљању ванредним ситуацијама („Сл. гласник РС“ бр. 87/18) и Уредбом о садржају и начину израде плана смањења ризика од катастрофа ("Службени гласник РС", број 21/2020.)

Планом смањења ризика од катастрофа утврђују се конкретне превентивне, организационе, техничке, финансијске, нормативне, надзорне, едукативне и друге мере и активности, које извршни органи покрајине и покрајински органи управе, на основу процене појединих ризика, предузимају у будућем периоду у циљу смањења ризика од катастрофа и ублажавања њихових последица.

Садржај Плана и начин израде су дефинисани чланом 4. и 6. Уредбе.

Покрајинска влада формира посебну радну групу за израду Покрајинског плана смањења ризика од катастрофа, у којој своје представнике обавезно имају органи покрајинске управе, у складу са надлежностима.

У току израде Покрајинског плана спроводе се консултације, а након тога и јавна расправа, у складу са прописима и Пословником Покрајинске Владе.

У току израде Покрајинског плана смањења ризика од катастрофа, обавезне су консултације са Министарством унутрашњих послова и другим органима државне управе ради обезбеђења међусобне усаглашености планова.

**1.3. Плана заштите и спасавања Аутономне покрајине Војводине**

Израда Плана заштите и спасавања на територији Аутономне покрајине Војводине ради се у складу са Законом о смањењу ризика од катастрофа и управљању ванредним ситуацијама („Сл. гласник РС“ бр. 87/18), Уредбом о садржају, начину израде и обавезама субјеката у вези са израдом процене ризика од катастрофа и планова заштите и спасавања („Сл. гласник РС“, бр. 102/2020), Методологијом израде и садржаја процене ризика од катастрофа и плана заштите и спасавања („Сл. гласник РС“ бр. 80/19), и другим прописима који су од значаја за предметну област.

Планом заштите и спасавања се планирају мере и активности за спречавање и умањење последица катастрофа, снаге и средства субјеката система смањења ризика од катастрофа и управљања ванредним ситуацијама, њихово организовано и координирано ангажовање и деловање у ванредним ситуацијама у циљу заштите и спасавања људи, материјалних и културних добара и обезбеђења основних услова за живот.

Обавезне целине Плана су дефинисане чланом 17. Закона, а елементи Плана чланом 8. Уредбе. Методологијом се уређује садржај и поступак израде Плана заштите и спасaвања, а израђује се текстуално и кроз дефинисане табеларне прилоге, који су саставни део методологије.

План заштите и спасавања израђује се на основу процене ризика и усваја најкасније 90 дана након усвајања процене ризика.

Делови плана заштите и спасавања могу бити означени одговарајућом ознаком степена тајности у складу са законом. Одлуку о истом доноси надлежни органа АПВ.

Носилац израде Плана је правно лице са овлашћењем које издаје Министарство унутрашњих послова.

План усваја Покрајинска влада на предлог Покрајинског штаба за ванредне ситуације, а по прибављеној сагласности Министарства унутрашњих послова.

**1.4. План Заштите од пожара Аутономне покрајине Војводине**

Израда Плана заштите од пожара на територији Аутономне покрајине Војводине ради се у складу са Законом о заштити од пожара („Службени гласник РС“, број 111/2009 до 87/2018.) и Правилником о начину израде и садржају Плана заштите од пожара аутономне покрајине, јединице локалне самоуправе и субјеката разврстаних у прву и другу категорију („Службени гласник РС“, број 73 од 12. октобра 2010.) и другим прописима који су од значаја за предметну област.

Систем заштите од пожара обухвата скуп мера и радњи за планирање, финансирање, организовање, спровођење и контролу мера и радњи заштите од пожара, за спречавање избијања и ширења пожара, откривање и гашење пожара, спасавање људи и имовине, заштиту животне средине, утврђивање и отклањање узрока пожара, као и за пружање помоћи код отклањања последица проузрокованих пожаром.

Аутономна покрајина у оквиру надлежности обезбеђује услове за спровођење мера заштите од пожара и пружање помоћи код отклањања односно ублажавања последица проузрокованих пожаром и доноси акте за унапређење стања заштите од пожара.

Обавезан садржај Плана заштите од пожара је дефинисан чланом 20. Закона, а Правилником се утврђује начин израде и садржај Плана заштите.

План садржи текстуални део, табеларне и графичке прегледе и приказе према садржају дефинисаном у члану 3. Правилника.

План заштите од пожара аутономне покрајине мора бити усклађен са категоризацијом објеката, делатности и земљишта разврстаних у прву, другу и трећу категорију на територији аутономне покрајине.

План заштите од пожара и у оквиру њега процена угрожености, с обзиром на критеријуме дефинисане Правилником, израђује привредно друштво или друго правно лице, које поседује овлашћење за израду главног пројекта заштите од пожара и овлашћења за пројектовање посебних система заштите од пожара, односно тим стручњака са одговарајућим лиценцама.

На План заштите од пожара, прибавља се сагласност Министарства унутрашњих послова.

План усваја Покрајинска влада на предлог Покрајинског штаба за ванредне ситуације, а по прибављеној сагласности Министарства унутрашњих послова.

**2. ПОСЕБНИ УСЛОВИ**

1. На основу члана 19. Закона о смањењу ризика од катастрофа и управљању ванредним ситуацијама, Процену ризика од катастрофа и план заштите и спасавања изрaђују привредна друштва односно друга правна лица која имају овлашћење за израду процене ризика од катастрофа и плана заштите и спасавања и имају у сталном радном односу запослена лица која поседују лиценцу за израду процене ризика од катастрофа и плана заштите и спасавања.

Овлашћење за израду издаће се привредном друштву, односно другом правном лицу које у сталном радном односу има најмање три запослена лица која поседују лиценцу за израду процене ризика од катастрофа и плана заштите и спасавања и које испуњава организационо-техничке услове. Рок важења овлашћења за израду процене ризика од катастрофа и плана заштите и спасавања и лиценце за израду процене ризика од катастрофа и плана заштите и спасавања је пет година.

2. На оснoву чланa 7. Правилника о начину израде и садржају Плана заштите од пожара аутономне покрајине, јединице локалне самоуправе и субјеката разврстаних у прву и другу категорију План заштите од пожара и у оквиру њега процена угрожености, с обзиром на критеријуме дефинисане Правилником, израђује привредно друштво или друго правно лице које поседује овлашћење за израду главног пројекта заштите од пожара и овлашћења за пројектовање посебних система заштите од пожара, односно тим стручњака са одговарајућим лиценцама.

3. Ванредна ситуација за територију аутономне покрајине се проглашава када постоји непосредна опаснoст која ће захватити, или је већ захватила најмање две јединице локалне самоуправе са територије надлежности, а процена је таква да ће се опасност или њене последице ширити и да су капацитети аутономне покрајине довољни за спречавање, отклањање, односно ублажавање последица.

4. У свим проценама и плановима се између осталог обухвата географска територија и акваторија Аутономне покрајине Војводине, насељена места, становништво, инфраструктура, речни, друмски и железнички саобраћај, елементарне непогоде и техничко-технолошка несреће у протеклом периоду као и климатске промене.

**3. ПРИКУПЉАЊЕ И ОБРАДА ПОДАТАКА**

Добављач је у обавези да прикуља потребне податке, прегледе и евиденције од надлежних државних органа и јединица локане самоуправe, субјеката од значаја за заштиту и спасавање, као и од покрајинских органа управе и стручних служби Покрајинске владе за шта су надлежни. Прикупљање и обрада података се реализује у складу са Законом.

Наручилац је у обавези да у случају потребе за одређеним подацима достави Добављачу податке у року не дужeм од 15 (петнаест) радних дана од дана подношења захтева од стране Добављача за добијање података. Период након истека рока од 15 (петнаест) радних дана па до достављања тражених података од стране Наручиоца се неће рачунати у рок израде.

**4. РОКОВИ ИЗРАДЕ**

1. За израду Процене од ризика за Аутономну покрајину Војводину, рок не може бити дужи од 90 дана рачунајући од дана потписивања уговора, а услуга се сматра извршеном након добијања сагласности надлежног органа МУП. Време од подношења захтева за сагласност до добијања одговора се не рачуна у рок.

2. За израду Плана смањења ризика од катастрофа за Аутономну покрајину Војводину, рок не може бити дужи од 60 дана, рачунајући од дана добијања сагласности за Процену, услуга се сматра извршеном након обављених конслутација и обављене јавне расправе. Време од подношења Плана на јавну расправу до завршетка исте се не рачуна у рок.

3. За израду Плана заштите и спасавања Аутономне покрајине Војводине рок не може бити дужи од 90 дана, рачунајући од дана добијања сагласности за Процену.Услуга се сматра извршеном након добијања сагласности Покрајинског штаба за ванредне ванредне ситуације и сагласности надлежног органа МУП. Време од подношења захтева за сагласност до добијања одговора се не рачуна у рок.

4. За израду Плана заштите од пожара Аутономне покрајине Војводине рок не може бити дужи од 180 дана рачунајући од дана потписивања уговора, а услуга се сматра извршеном након добијања сагласности надлежног органа МУП. Време од подношења захтева за сагласност до добијања одговора се не рачуна у рок.

Извршилац услуге је дужан да предочене недостатке од наручиоца и министарства унутрашњих послова отклони у предвиђеном року.

Извршилац се обавезује да Процена и Планови буде испоручена у по 3 (три) штампана примерка у формату А4 и у електронском облику, на ЦД-медију, у „WORD “ и “PDF” формату, са потребним записницима, извештајима и саглашношћу надлежног органа МУПа.

Техничке спецификације израдио

 Миодраг Надлачки